Document ID: 32004L0115

DIRETTIVA TAL-KUMMISSJONI 2004/115/KE
tal-15 ta' Diċembru 2004
li temenda d-Direttiva tal-Kunsill 90/642/KEE dwar l-ogħla livelli għal ċerti residwi ta’ pestiċida li huma ffissati fiha.
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 90/642/KEE tas-27 ta’ Novembru 1990 fuq l-iffissar ta’ l-ogħla livelli għar-residwi ta’ pestiċida fil- jew fuq ċerti prodotti li ġejjin mill-pjanti u li jinkludu l-frott u l-ħaxix (1), u b’mod partikolari l-Artikolu 7 tagħha,
Wara li kkunsidrat id-Direttiva tal-Kunsill 91/414/KEE tal-15 ta’ Lulju 1991 dwar it-tpoġġija fis-suq ta’ prodotti tal-ħarsien tal-pjanti (2), u b’mod partikolari l-Artikolu 4(1)(f) tagħha,
Billi:
(1)
Skond id-Direttiva 91/414/KEE, l-awtorizzazzjonijiet ta’ ċerti prodotti tal-ħarsien tal-pjanti biex jintużaw fuq ħxejjex partikolari jaqgħu taħt ir-responsabbiltà ta’ l-Istati Membri. Huwa metieħ li tali awtorizzazzjonijiet jkunu bbażati fuq il-valutazzjoni ta’ l-effetti fuq is-saħħa tal-bniedem u l-annimali kif ukoll fuq l-ambjent. L-elementi li jeħtieġ jitqiesu jinkludu l-espożizzjoni ta’ l-operatur u ta’ dawk li jkunu viċin għal dawn, l-impatt tagħhom fuq l-ambjent ta’ l-art, ta’ l-ilma u ta’ l-ajru, kif ukoll l-impatt tagħhom fuq il-bnedmin u l-annimali permezz tal-konsum tar-residwi fuq uċuħ tar-raba’ ittrattati.
(2)
L-ogħla livelli ta’ residwi (MRL) jirriflettu l-użu ta’ l-inqas kwantitajiet ta’ pestiċidi biex jinkiseb il-ħarsien effettiv tal-pjanti. Dawn ikunu applikati b’tali mod li l-għadd ta’ residwu jkun l-anqas possibbli, u għalhekk ikunu aċċettabbli tossikoloġikament, l-aktar f’termini tal-proċess mistenni fit-teħid ta’ l-ikel.
(3)
L-ogħla livelli ta’ residwi (MRL) ġew iffissati skond l-iktar limitu baxx tad-determinazzjoni analitika, fejn l-użi awtorizzati tal-prodotti tal-ħarsien tal-pjanti ma wasslux biex ikun hemm livelli ta’ residwi ta’ pestiċida kbar fil- jew fuq il-prodott ta’ l-ikel, jew fejn ma kien hemm l-ebda użu awtorizzat, jew fejn l-użi li kienu ġew awtorizzati mill-Istati Membri ma kinux ġew appoġġjati bid-data meħtieġa, jew fejn l-użi ta’ dawn f’pajjiżi terzi, li fihom kienu nstabu residwi fil- jew fuq il-prodotti ta’ l-ikel li jistgħu jidħlu biex jitpoġġew fis-suq tal-Komunità, ma kinux ġew appoġġjati b’din id-data meħtieġa.
(4)
L-ogħla livelli ta’ residwi (MRL) għall-pestiċidi għandhom jibqgħu jiġu riveduti. Dawn jistgħu jinbidlu biex jitqiesu użi, tagħrif jew data ġodda.
(5)
It-tagħrif fuq użi ġodda jew mibdula ta’ ċerti pestiċidi li huma koperti bid-Direttiva 90/642/KEE ġie nnotifikat lill-Kummissjoni.
(6)
L-espożizzjoni tal-konsumaturi tul ħajjithom kollha għal dawn il-pestiċidi bil-konsum ta’ prodotti ta’ l-ikel li jista’ jkun fihom residwi ta’ dawn il-pestiċidi, ġiet eżaminata skond il-proċeduri u l-prattiċi li jintużaw fil-Komunità Ewropea, waqt li tqiesu wkoll il-linjigwidi ppubblikati mill-Organizzazzjoni Dinjija tas-Saħħa (3). Kien ikkalkulat li l-ogħla livelli ta’ residwi (MRL) ikkonċernati se jiżguraw li l-livelli aċċettabbli tal-proċess tat-teħid ta’ kuljum mhux se jinqabżu.
(7)
Fejn hu xieraq, l-espożizzjoni akuta tal-konsumaturi għal dawn il-pestiċidi, bil-konsum ta’ kull wieħed mill-prodotti ta’ l-ikel li jista’ jkun fihom residwi ta’ dawn il-pestiċidi, ġiet eżaminata skond il-proċeduri u l-prattiċi li jintużaw fil-Komunità Ewropea, waqt li tqiesu l-linjigwidi ppubblikati mill-Organizzazzjoni Dinjija tas-Saħħa. L-opinjonijiet tal-Kumitat Xjentifiku għall-Pjanti, l-aktar il-pariri u r-rakkomandazzjonijiet dwar il-ħarsien tal-konsumaturi mill-prodotti ta’ l-ikel li jkunu ġew ittrattati bil-pestiċidi, ġew ikkunsidrati wkoll.
(8)
Għalhekk, ikun xieraq li jiġu ffissati livelli massimi ġodda għar-residwi ta’ dawk il-pestiċidi.
(9)
Id-Direttiva 90/642/KEE għandha, għalhekk, tiġi emendata kif xieraq.
(10)
It-twaqqif jew il-modifikazzjoni fuq livell ta’ Komunità ta’ l-ogħla livelli ta’ residwu (MRL) temporanji ma jwaqqfux lill-Istati Membri milli dawn jistabbilixxu livelli massimi ta’ residwu (MRL) temporanji għas-sustanzi kkonċernati skond l-Artikolu 4(1)(f) tad-Direttiva 91/414/KEE u l-Anness VI tagħha. Qed jitqies li perjodu ta’ erba’ snin huwa biżżejjed biex ikunu jistgħu jitħallew aktar użi tas-sustanza attiva kkonċernata. L-ogħla livelli ta’ residwu (MRL) temporanji għandhom isiru definittivi.
(11)
Il-miżuri li hemm f’din id-Direttiva huma konformi ma’ l-opinjoni tal-Kumitat Permanenti fuq il-Katina Alimentarja u s-Saħħa ta’ l-Annimali,
ADOTTAT DIN ID-DIRETTIVA:
Artikolu 1
L-ogħla livelli ta’ residwu ta’ pestiċida għall-methomyl, it-thiodicarb, il-myclobutanil, il-grupp maneb, il-fenpropimorph, il-metalaxyl, il-metalaxyl-m, il-penconazole, l-iprovalicarb, l-azoxystrobin u l-fenhexamid murija fl-Anness II għad-Direttiva 90/642/KEE qed jinbidlu b’dawk murija fl-Anness għal din id-Direttiva.
Artikolu 2
1. L-Istati Membri għandhom jadottaw u jippubblikaw, sa mhux aktar tard mit-23 ta' Ġunju 2005, il-liġijiet, ir-regolamenti u d-dispożizzjonijiet amministrattivi meħtieġa biex dawn ikunu jaqblu ma’ din id-Direttiva. Dawn għandhom jgħaddu minnufih lill-Kummissjoni, t-test ta’ dawk id-dispożizzjonijiet, flimkien mat-tabella tat-tqabbil bejn dawk id-dispożizzjonijiet u din id-Direttiva.
Huma għandhom japplikaw dawn id-dispożizzjonijiet mit-23 ta' Ġunju 2005.
Meta l-Istati Membri jadottaw dawk id-dispożizzjonijiet, dawn għandhom ikollhom referenza għal din id-Direttiva jew ikunu akkumpanjati b’din ir-referenza fl-okkażjoni tal-pubblikazzjoni uffiċjali tagħhom. L-Istati Membri għandhom jistabbilixxu kif għandha ssir din ir-referenza.
2. L-Istati Membri għandhom jgħaddu lill-Kummissjoni t-test tad-dispożizzjonijiet ewlenin tal-liġi nazzjonali li huma jadottaw fil-qasam kopert minn din id-Direttiva.
Artikolu 3
Din id-Direttiva għandha tidħol fis-seħħ fl-għoxrin jum wara l-pubblikazzjoni uffiċjali tagħha fil-Ġurnal Uffiċjali ta’ l-Unjoni Ewropea.
Artikolu 4
Din id-Direttiva hija indirizzata lill-Istati Membri.
Magħmula fi Brussel, nhar il-15 ta' Diċcembru 2004.

Labels: 0
3
17
20